text: Esbjerg savner succes på hjemmebane
  30 oktober 2015 kl. 12.10
  Esbjerg fører Superligaen på ét punkt; klubben har den dårligste hjemmebanestatistik med blot én sejr. Nordsjælland kommer på besøg fredag aften.
  Esbjerg er favorit til at vinde fredagens hjemmekamp i Superligaen mod FC Nordsjælland. I hvert tilfælde, hvis man spørger Danske Spil. De udbetaler kun pengene 2,40 gange igen ved Esbjerg-sejr, mens uafgjort og FCN-sejr betaler pengene tilbage henholdsvis 3,45 og 2,90 gange.
  Når det så er sagt, er det et faktum, at Esbjerg fB er Superligaens dårligste hjemmehold med kun én sejr på eget græs. End ikke tabellens bundprop Hobro har gjort det så dårligt foran hjemmepublikummet.
  Esbjergs seneste sejr daterer sig halvanden måned tilbage med sejren over OB den 14. september.
  Gæsterne fra Farum er derimod ret habile på udebane med 10 point i de seneste fem udekampe i kraft af tre sejre og en enkelt uafgjort.
  Kampen på Blue Water Arena skydes i gang kl. 18.00 og vises direkte på stadion eller TV3 Sport 1.
  